KOMISSION ASETUS (ETY) N:o 449/79,
annettu 7 päivänä maaliskuuta 1979,
kuivattujen rehujen tukijärjestelmän soveltamista koskevista yksityiskohtaisista säännöistä annetun asetuksen (ETY) N:o 1528/78 muuttamisesta viidennen kerran
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon kuivarehualan yhteisestä markkinajärjestelystä 22 päivänä toukokuuta 1978 annetun neuvoston asetuksen (ETY) N:o 1117/78(1) ja erityisesti sen 6 artiklan 3 kohdan ja 10 artiklan,
ottaa huomioon kuivattujen rehujen tukijärjestelmästä 19 päivänä kesäkuuta 1978 annetun neuvoston asetuksen (ETY) N:o 1417/78(2),
sekä katsoo, että
asetuksen (ETY) N:o 1417/78 10 artiklan 2 kohdan toisessa alakohdassa säädetään, että täydentävän tuen todistuksen myöntämisen edellytyksenä on sellaisen vakuuden antaminen, jolla taataan kuivattujen rehujen toimittaminen jalostusyrityksestä todistuksen voimassaoloaikana ja joka ylivoimaista estettä lukuun ottamatta menetetään kokonaan tai osittain, jos toimitus ei toteudu tässä määräajassa tai jos se toimitetaan ainoastaan osittain,
täydentävän tuen soveltamiseksi yhdenmukaisesti olisi määritettävä yksityiskohtaiset säännöt tämän vakuuden menettämisestä kokonaan tai osittain sekä menettelystä, kun on vedottu ylivoimaiseen esteeseen,
asetuksen (ETY) N:o 1417/78(3) uudelleen laaditun version 5 artiklassa säädetään, että asetuksen (ETY) N:o 1117/78 1 artiklan b alakohdassa tarkoitettujen tuotteiden raakavalkuaisten vähimmäispitoisuus kuiva-aineesta ei saa olla vähemmän kuin 14 prosenttia markkinointivuodesta 1979/1980; tämä vähimmäispitoisuus olisi vahvistettava 14 prosentiksi, kun otetaan huomioon kaupan pidettävät laadut,
komission asetus (ETY) N:o 1528/78(4), sellaisena kuin se on viimeksi muutettuna asetuksella (ETY) N:o 3074/78(5), olisi muutettava, ja
tässä asetuksessa säädetyt toimenpiteet ovat kuivarehujen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1528/78 seuraavasti:
1. Korvataan 11 artikla seuraavasti:
"11 artikla
1. Asetuksen (ETY) N:o 1417/78 10 artiklassa tarkoitettua sitoumusta pidetään täytettynä, kun yrityksestä toimitettujen tuotteiden määrä ei ole yhtä prosenttia enemmän tai vähemmän kuin täydentävän tuen todistuksessa ilmoitettu määrä.
2. Kun mainitun asetuksen 10 artiklan 2 kohdan sitoumusta ei pidetä täytettynä, vakuudesta menetetään samansuuruinen summa kuin on:
a) 99 prosenttia täydentävän tuen todistuksessa ilmoitetun määrän
ja
b) jalostusyrityksestä toimitetun määrän välinen erotus,
jollei 3 artiklan säännösten soveltamisesta muuta johdu.
Jos toimitettu määrä on kuitenkin vähintään yhtä prosenttia enemmän kuin todistuksessa ilmoitettu määrä, vakuus menetetään kokonaan.
3. Jos mainitun asetuksen 10 artiklan 2 kohdassa säädettyä sitoumusta ei voida noudattaa todistuksen voimassaoloaikana ylivoimaisen esteen vuoksi, todistuksen myöntänyt jäsenvaltion toimivaltainen viranomainen päättää todistuksen haltijan hakemuksesta, peruutetaanko sitoumus, jolloin vakuus vapautetaan, vai jatketaanko todistuksen voimassaoloaikaa olosuhteiden kannalta tarpeellisena pidettäväksi ajaksi. Pidennys voidaan tehdä todistuksen voimassaoloajan mentyä umpeen. Peruutuspäätös tai päätös voimassaolon jatkamisesta rajoittuu tuotettuun määrään, jonka osalta edellä tarkoitettua sitoumusta ei ole voitu noudattaa ylivoimaisen esteen vuoksi. Todistuksen myöntäneen viranomaisen on vahvistettava todistuksen voimassaoloajan mahdollinen jatkaminen ja tehtävä tarpeelliset mukautukset.
Jos toimivaltainen viranomainen tunnustaa ylivoimaisen esteen tapahtuneeksi, sen jäsenvaltion, jonka viranomaisesta on kyse, on ilmoitettava viipymättä komissiolle, joka ilmoittaa siitä muille jäsenvaltioille.
Todistuksen haltijan on todistettava ylivoimaisena esteenä pidettävät olosuhteet.
4. Jos todistuksen voimassaoloaikaa jatketaan 3 kohtaa soveltaen, ennakolta vahvistettava täydentävä tuki pysyy samana kuin 8 artiklan 2 kohdassa tarkoitetun ajanjakson viimeiseksi kuukaudeksi määritetty tuki."
2. Lisätään 15 artiklaan 3 kohta seuraavasti:
"3. Asetuksen (ETY) N:o 1417/78 5 artiklan b alakohdassa tarkoitettu raakavalkuaisten vähimmäispitoisuus kuiva-aineesta vahvistetaan markkinointivuodesta 1979/1980:
- 14 prosentiksi asetuksen (ETY) N:o 1117/78 1 artiklan b alakohdassa tarkoitetuille tuotteille,
- 45 prosentiksi mainitun asetuksen 1 artiklan c alakohdassa tarkoitetuille tuotteille."
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä maaliskuuta 1979.